Simon Kollerup (S), 2013-04-05:
Da jeg for godt et år siden stod her på talerstolen i forbindelse med lovforslaget om at etablere det her frikommuneforsøg, forsøgte jeg at understrege, at regeringen gerne ville bruge det her til at udvikle den offentlige service og den offentlige velfærd til gavn for borgerne.
Jeg fremhævede også, at vi jo ønsker at gøre det i samarbejde med kommunerne frem for ved regulering af processer og tvang dikteret her fra Christiansborg.
For selv om Danmark er et lille land, er det ude i kommunerne, man er helt tæt på borgernes hverdag, og det er der, man har den bedste føling med danskernes ønsker og behov.
Det er så også derfor, regeringen nu gennemfører den fjerde runde af forsøget med frikommuner, for forsøget er ikke til for blot at give frihed på udvalgte områder til de kommuner, som er med i forsøget – der er ni kommuner med – men frikommuneforsøget er i virkeligheden først rigtig spændende for hele Danmark, når resultaterne fra de forskellige forsøg, vi har sat i gang, hjælper os til at vise nye veje for udviklingen af den offentlige service og velfærd.
Det lovforslag, vi så står med i hånden nu, giver de ni frikommuner mulighed for at afprøve en række nye forsøg.
Det er forsøgsforslag, som kommunerne selv er kommet med, fordi jeg som sagt tror på, at det er kommunerne, der selvfølgelig bedst selv ved, hvor der er behov for forbedringer.
Jeg havde egentlig tænkt mig, at jeg ville nævne nogle af de her forslag, men jeg kan godt se, vi er ved at have udtømt listen.
Jeg vil alligevel prøve bare at nævne et par stykker, for jeg synes også, det er med til at vise noget om den vilje og det engagement, der er til at forsøge at skabe en bedre offentlig sektor.
Man får bl.a. mulighed for nu at lave seniorjob med tilskud i private virksomheder, og vores håb er jo selvfølgelig, at man vil se, at det forsøg vil kunne hjælpe endnu flere ledige seniorer til at komme i arbejde.
Derudover giver vi mulighed for, at man i frikommunerne kan yde økonomisk støtte til venner og familie, der hjælper med at passe en plejekrævende borger.
Det vil give nogle bedre muligheder for, at nogle borgere kan få en mere personlig hjælp, ligesom der ikke er nogen tvivl om, at det selvfølgelig også vil aflaste kommunen.
Det er selvfølgelig ikke uden bekymring, man gør sådan noget, men vi tør gøre forsøget, fordi det er inden for rammerne af frikommuneforsøgene, og fordi det er noget, vi skal blive klogere på.
Til sidst vil jeg nævne de mange forsøg, som er med til at give en hjælpende hånd til vores iværksættere.
Det tror jeg kan blive rigtig spændende at følge, for hvis der er noget, vi har behov for i Danmark i de her år, så er det, at det nye erhvervsliv blomstrer frem, at iværksætterne lykkes med deres ideer, med deres ambitioner om at skabe nye virksomheder, og der kan vi i hvert fald se, at i de forsøg, der ligger her, bl.a. med lokaleudleje fra kommunens side – man kan få stillet lokaler til rådighed osv. – er der nogle tanker om, hvordan vi kan give en hjælpende hånd til de iværksættere, som skal danne fremtidens erhvervsledere og senere også skabe fremtidens arbejdspladser i Danmark.
Det synes jeg er positivt.
De i alt 53 nye forsøg skal være med til at vise, hvordan vi fører Danmark ind i fremtiden, og hvordan vi former den velfærd, vi alle sammen har gavn af, og derfor synes jeg, at frikommuneordningen og de mange nye forsøg, der er med i den her runde, er den helt rigtige måde at afprøve nye metoder på, der forhåbentlig kan være med til at vise os nogle nye veje.
Og jo, man kan godt være skeptisk over for noget af det, det er vi også, det tror jeg alle partier er.
Jeg går ikke ud fra, at der er nogen, der kan se sig fri for, at der er en enkelt ting hist og her, hvor man tænker: Hm, var det lige nu, det skulle gøres?
Konceptet er, at nu prøver vi tingene af, nu ser vi, hvilken effekt der kommer ud af det, og så må vi her i Folketinget forpligte hinanden på, at vi får det evalueret rigtig godt og grundigt, sådan at de isolerede forsøg, der er, kan blive brugt til noget fornuftigt, og at de gode af dem kan blive lavet til lovgivning til gavn for hele landet.
Så derfor kan Socialdemokratiet også støtte lovforslaget.